Publication: Magyar Közlöny
Issue: MK-2008-177 (Year: 2008, Number: 177)
Era: 2004-2010
Section: 2. számú melléklet a 34/2008. (XII. 12.) OKM rendelethez
Paragraph Index: 706

1. Egységes, a teljes tankötelezettséget átfogó tanterv A NAT – a 18 éves korig tartó tankötelezettség teljes képzési időszakára – előírja a fejlesztési célokat és a követelményeket. Jelen kerettanterv biztosítja, hogy ezen az úton az iskola „végigvigye” a tanulókat az érettségiig vagy a szakmai képzettségig: – iskolai karrierjük megtörése nélkül, – a tanulók életkori sajátosságaihoz igazodva, – lehetővé téve az integrált képzést, a helyi tantervben szabályozott módon. – Jelen kerettanterv három önálló pedagógiai szakaszt különít el, megvalósításukat a három szakaszt egységbe foglaló, koherens helyi pedagógiai program keretei között írja elő. A három szakaszt egységbe foglaló pedagógiai program azonban nem okvetlenül egyetlen intézményben, hanem – a meglévő intézményi infrastruktúra felhasználásával – kistérségi iskolahálózatok, összehangolt programú „iskolabokrok” együttműködésében valósulhat meg. – Az egységes iskola a folyamatos együtt haladás lehetőségét biztosítja – az általános képzés idejére – belső felvételi eljárások nélkül, de nem követeli meg az intézmények összevonását, önállóságuk megcsorbítását. 1–6. évfolyam Alapozó – bevezető, kezdő – szakasz A tanterv egységesen kezeli a képzés – NAT által meghatározott – első három szakaszát. A hosszabb idő lehetővé teszi az eltérő haladási ütemű, életkorú tanulók együtt tanulását, az óvodából iskolába való átmenet megkönnyítését, valamint az alapképességek stabilizációját. Az alapképességek fejlesztésére fordított idő meghosszabbítása mellett a tanterv a szaktanári rendszer – a hagyományoshoz képest – későbbi, lassúbb, fokozatos bevezetését ajánlja, javasolja az osztálytanítós rendszer egész szakaszra való fenntartását. Ez a megoldás, túl a napi együttlétből fakadó 2008/177. szám személyesebb tanár-diák viszonyon, egyben elősegíti az aktuális tanulócsoporthoz való hatékonyabb alkalmazkodást, a rugalmasabb helyi tervezést, az eltérő hosszúságú tananyagegységek kialakítását. 7–10. évfolyam Fejlesztő, általános műveltséget megszilárdító szakasz Az általános műveltséget közvetítő, a kulcskompetenciák stabil beépülését elősegítő, szaktárgyi rendszerben tanító képzési szakasz. Alapelvnek tekinti és előírja valamennyi tanuló együtt tanítását a 10. évfolyam végéig. A hosszabb, stabil alapozó szakaszra építve elkerüli az általános műveltséget közvetítő szakasz megkettőződését, az eltérő felkészültségű, különböző adottságú tanulók számára szakasz végén elágazó képzési irányokat ajánl. 11 (12)–12 (13). évfolyam Kultúraközvetítő, pályaorientációs, szakképző, illetve érettségire felkészítő szakasz Célja szerint – egyéni motivációkra építve – a munkába állásra, felsőfokú tanulmányokra való felkészítésre, a tudatos életpálya-építésre készíti fel a tanulókat. A kerettanterv csak általános, közismereti tantárgyi programokat ajánl. Nem tartalmazza a 11 (12)–12 (13). évfolyam szakképzési részét, de lehetővé teszi, sőt ajánlja az egy intézményen belüli elágazást a 10. évfolyam után. Ennek oka részben a szakképzés differenciált, szakmai, helyi sajátosságokhoz jobban igazodó jellemzői, valamint a szakképzés kötöttebb tantervi szabályozása. A 10. évfolyamot követően kínálható a kerettantervi mellett, szakiskolai, szakközépiskolai tanterv és érettségit követő szakképzés is. A közoktatási törvény lehetővé teszi a középiskolákban a nyelvi előkészítő év megszervezését. A kerettanterv nem tesz ajánlást erre a tanévre, de lehetővé teszi egy nyelvi előkészítő év tantervének beillesztését. Javasoljuk, amennyiben a helyi tantervnek megfelel, a 11. évfolyamon a második idegen nyelv intenzív oktatását.

Source: https://magyarkozlony.hu/hivatalos-lapok/afec8bc05c7aa5bab86c470fb66432583c3a43c8/dokumentumok/ac8461939444793e41b3f48d2a919c12b6366309/letoltes